સમાજ, કુંટુંબ પરિવાર અને મિત્રો દ્વારા પણ એને સમજાવવામાં આવ્યું હતું કે તું આટલો બધો સમજદાર, બુધ્ધિશાળી હોવા છતાં કેમ સમજતો નથી કે કમાવું જોઇએ, પૈસા પેદા કરવા જોઇએ. એ ક્યાં તો ચુપ રહેતો ક્યાં તો દલીલ કરતો કે પૈસાવાળા એટલે અર્થ-દાસ અને હું આલોક, આ લોક કે પરલોકમાં કોઇનો ગુલામ બનવાનું કદી પસંદ ન કરું. ગુલામી કરવી કે કરાવવી એ મારા સ્વભાવ તો શું લોહીમાં નથી. બધા તો આવું સાંભળીને ખુશ થતાં અથવા તો એની મુર્ખાઈ પર અફસોસ કરતાં પણ ભૂમિકા? હા ભૂમિકાએ એક દિવસે એની વકીલની દલીલથી માત કરી દીધો હતો, “આલોક, તારી બડાઇને એક તરફ મૂકી ને વિચારજે કે શું તું ગુલામ નથી? ગુલામ જ છે-તારા સિદ્ધાંતોનો. અને પ્રેકટીકલ જમાનામાં એની ઓળખાણ છે-ખોખલા સિધ્ધાંતો તરીકે. એ નામ ખોટું પણ નથી કેમ કે આ દુનિયામાં દરેક ગુલામ હોય છે, કોઇ પૈસાનો, કોઇ શેઠનો , કોઇ મજબુરીનો તો કોઇ વળી પત્નીનો. આવા તો ઘણા ઉદાહરણો છે. પણ તને નહી સમજાય કેમ કે તું કદી એ સમજવા જ નથી માંગતો…..”